
A Z generáció online vásárlói élménye a hazai sportpiacon

Egyre nagyobb figyelmet kap a fogyasztói piacokon is megjelenő Z generáció. A digitális nemzedék vásárlói élményeinek összetevőit és befolyásoló tényezőit kifejezetten a sportpiacra fókuszálva azonban korábbi tanulmányok nem vizsgálták.
Célkitűzésem ezen hiányosság pótlása, továbbá a korosztály elérésére legalkalmasabb módszerek feltárása, mely segítségül szolgálhat mindazon sportpiaci résztvevőknek, akik a jövőben szeretnék ezt a célcsoportot hatékonyan megszólítani és maguk mellé állítani. A szakirodalom feldolgozás mellett, fókuszcsoportos interjúkat és online kérdőíves megkérdezést alkalmaztam, illetve ezeken túlmenően innovatív módon Instagramon „természetes közegükben” is sikerült megszólítani a net generáció tagjait. 
A kutatás eredményeként elmondható, hogy a Z generáció egy jól informált, összetett és sokoldalú fogyasztói szegmens, akiknek tagjai nem félnek hangot adni a véleményeiknek hatást gyakorolva ezzel a többi generációra is. A social média központúságuknak, valamint a köreikben nagy népszerűségnek örvendő influencer és TikToker jelenségeknek köszönhetően, ezeken a felületeken a legfogékonyabbak a marketingtartalmak befogadására, melyben szerepet játszik az is, hogy többségük mobiltelefonon nem használ hirdetésblokkoló kiegészítőket. Számukra a minőség, az ár-érték arány, a nyomon követhetőség, a weboldal igényessége és kezelhetősége alapvető elvárásnak számít, így az ügyfélélmény ezeken túlmenően kezdődik. Ugyanakkor érzékenyek a személyes interakciókat igénylő folyamatokra, így a megbecsülés, a törődés, a megfelelő kommunikáció és a személyre szabott ajánlatok kulcsfontosságúak lehetnek a vásárlás élménnyé válásához.



